ສານວ່າ ທ່ານ Arpaio ລຳອຽງ ກວດແຕ່ຄົນ ຮິສແປນິກ
ຜູ້​ພິພາກສາ ຕັດ​ສິນ​ໃນ​ວັນ​ສຸກ​ວານ​ນີ້ວ່າ ຜູ້​ບັນຊາ​ການຕໍາຫລວດ ທ່ານ Joe Arpaio ​​ບໍ່​ຍຸຕິ​ທຳ ກວດຄົ້ນ​ແຕ່​ຄົນ​ຂັບ​ລົດ​ ຊາວ​ອາ​ເມຣິກາລາ​ຕິນ​.
ຜູ້ພິພາກສາ ລັດຖະບານກາງຄົນນຶ່ງ ໄດ້ຕັດສິນວ່າ ຜູ້ບັນຊາ ການຕໍາຫລວດ ຄົນນຶ່ງ ໃນລັດ Arizona ທີ່ຮູ້ກັນດີ ຍ້ອນນະ ໂຍບາຍທີ່ເຄັ່ງຄັດຂອງທ່ານ ທີ່ ເຈາະຈົງເລືອກກວດຄົ້ນ ຈັບ ແຕ່ຊາວອາເມຣິກາໃຕ້ ໃນການລາດຕະເວນເບິ່ງຄົນເຂົ້າ ເມືອງແລະຢຸດກວດການຈາລະຈອນນັ້ນ ຜູ້ພິພາກສາປະຈຳເຂດ ຂອງລັດຖະບານກາງ ທ່ານ Murray Snow ໄດ້ຕັດ ສິນໃນວັນສຸກວານນີ້ ທີ່ເມືອງ Phoenix ວ່າ ຜູ້ ບັນຊາການຕໍາຫລວດໃນເຂດ ເມືອງ Maricopa ທ່ານ Joe Arpaio ແລະພວກເຈົ້າໜ້າທີ່ ຜູ້ເປັນລູກນ້ອງຂອງລາວ ພາ ກັນເຈາະຈົງແບບບໍ່ຍຸຕິທຳແນໃສ່ແຕ່ພວກຄົນຂັບລົດ ທີ່ເປັນ ຊາວອາເມຣິກາລາຕິນເທົ່ານັ້ນ ແລະໃນການກວດບັດປະຈໍາ ໂຕຂອງເຂົາເຈົ້າ ກົດໝາຍທີ່ເປັນບັນຫາໂຕ້ແຍ້ງຂອງລັດ Arizona ໄດ້ອະນຸຍາດ ໃຫ້ບັນດາເຈົ້າໜ້າທີ່ປະຕິບັດກົດໝາຍ ສາມາດສຸ່ມກວດຄົນ ແລະກວດເບິ່ງບັດຄົນເຂົ້າເມືອງ ໄດ້ໂດຍບໍ່ເລືອກໜ້າ ຜູ້ພິພາກສາ Snow ກ່າວວ່າ ທ່ານ Arpaio ໄດ້ເລືອກເອົາເລື່ອງ ຜິວພັນມາໃຊ້ເພື່ອເຮັດການຕັດສິນໃຈໃນການປະຕິບັດກົດໝາຍ ທ່ານກ່າວວ່າ ຫລັກຖານສະແດງໃຫ້ເຫັນວ່າ ຫ້ອງການຕໍາຫລວດ ເຂດເມືອງ Maricopa ເຈາະຈົງເລືອກກວດແຕ່ຊາວຮິສແປນິກ ຫລືເມັກຊິໂກ ທີ່ເປັນຄົນງານ ປະຈໍາມື້ ໃນຂະນະທີ່ບໍ່ປະຕິບັດຕໍ່ຄົນອາເມຣິກັນຜິວຂາວຫລືພວກເຊື້ອສາຍອາຟຣິກາວ່າ ເປັນຄົນຕ່າງດ້າວທີ່ບໍ່ໄດ້ຮັບອະນຸຍາດ ການຕັດສິນທີ່ວ່ານີ້ ແມ່ນເປັນຜົນມາຈາກການຟ້ອງຮ້ອງໃນປີກາຍນີ້ ໂດຍພວກຂັບລົດຊາວ ອາເມຣິກາລາຕິນກຸ່ມນຶ່ງ ທີ່ກ່າວຫາວ່າ ພວກເຈົ້າໜ້າທີ່ຕໍາຫລວດທີ່ ເປັນລູກນ້ອງທ່ານ Arpaio ໄດ້ໃຊ້ຜີວພັນເປັນສິ່ງຕັດສິນໃຈວ່າ ຈະຢຸດກວດລົດຄັນໃດ ການຟ້ອງຮ້ອງນີ້ ບໍ່ໄດ້ ຮຽກຮ້ອງຄ່າເສຍຫາຍ ພຽງແຕ່ຢາກໃຫ້ມີການ ປ່ຽນແປງໃນການປະຕິບັດເທົ່ານັ້ນ ສະຫະພັນ ສິດເສຣີພາບ ພົນລະເມືອງອາເມຣິກັນ ຫລື The American Civil Liberties Union ໄດ້ສັນລະເສີນການຕັດສິນດັ່ງກ່າວ ບັນດາກຸ່ມປົກ ປ້ອງສິດທິມະນຸດຂອງຊາວອາ ເມຣິກາລາຕິນ ກໍໄດ້ສັນລະເສີນ ການຕັດສິນນີ້ເຊັ່ນດຽວກັນ ແລະກ່າວອີກວ່າ ເຂົາເຈົ້າຫວັງ ວ່າຈະໄດ້ເຫັນການປະຕິຮູບໃນ ການຈັດຕັ້ງປະຕິບັດຢູ່ທີ່ຫ້ອງການຕໍາຫລວດ ທ່ານ Apaio ຜູ້ທີ່ໄດ້ຮັບໄຊຊະ ນະໃນການເລືອກຕັ້ງເພື່ອເຂົ້າຮັບຕຳແໜ່ງຕື່ມອີກໃນເດືອນພະຈິກປີກາຍ ນີ້ ຍັງ ບໍ່ທັນໃຫ້ຄວາມເຫັນໃດໆກ່ຽວກັບເລື່ອງນີ້ ແຕ່ກໍຄາດວ່າ ຈະຂໍອຸທອນ ລັດ Arizona ຕັ້ງຢູ່ຕິດຊາຍແດນກັບປະເທດ Mexico ແລະມັກຈະເປັນຈຸດສູນກາງ ໃນການສົນທະນາຫາລືກັນກ່ຽວກັບນະໂຍບາຍຄົນເຂົ້າເມືອງ